

**LIETUVOS RESPUBLIKOS**

**BIUDŽETO SANDAROS ĮSTATYMO NR. I-430
13, 15 IR 22 STRAIPSNIŲ PAKEITIMO**

**ĮSTATYMAS**

2014 m. kovo 20 d. Nr. XII-796
Vilnius

**1 straipsnis. 13 straipsnio pakeitimas**

Pakeisti 13 straipsnį ir jį išdėstyti taip:

„**13 straipsnis. Valstybės biudžeto pajamos**

1. Valstybės biudžeto pajamas sudaro:

1) pajamos iš mokesčių, gaunamos į valstybės biudžetą pagal įstatymus ir kitus teisės aktus;

2) pajamos iš valstybės turto (išskyrus pajamas, gaunamas įstatymų nustatyta tvarka privatizavus valstybei nuosavybės teise priklausančias akcijas ir pardavus valstybei nuosavybės teise priklausančius nekilnojamuosius daiktus);

3) valstybės biudžetinių įstaigų pajamos;

4) negrąžintina finansinė parama (lėšos);

5) dotacijos;

6) kitos pajamos.

2. Į valstybės biudžeto pajamas gali būti įskaitoma dalis pajamų, gautų teisės aktų nustatyta tvarka realizavus valstybės ilgalaikį materialųjį ir nematerialųjį turtą. Pajamų dalies įmokos į valstybės biudžeto pajamas dydį nustato įstatymai arba Vyriausybės nutarimai.“

**2 straipsnis. 15 straipsnio pakeitimas**

Pakeisti 15 straipsnio 2 dalies 1 punktą ir jį išdėstyti taip:

„1) ekstremaliosioms situacijoms likviduoti, jų padariniams šalinti ir padarytiems nuostoliams iš dalies padengti;“.

**3 straipsnis. 22 straipsnio pakeitimas**

Pakeisti 22 straipsnio 1 dalį ir ją išdėstyti taip:

„1. Savivaldybių biudžetų pajamas sudaro:

1) pajamos iš mokesčių, gaunamos į savivaldybių biudžetus pagal įstatymus ir kitus teisės aktus;

2) pajamos iš savivaldybių turto (išskyrus pajamas, gaunamas įstatymų nustatyta tvarka privatizavus savivaldybei nuosavybės teise priklausančias akcijas ir pardavus savivaldybei nuosavybės teise priklausančius nekilnojamuosius daiktus);

3) savivaldybių biudžetinių įstaigų pajamos;

4) pajamos, gautos už išnuomotą arba suteiktą naudotis valstybinę žemę, valstybinio vidaus vandenų fondo vandens telkinius ir įstatymų nustatyta tvarka paskirsčius lėšas už parduotus valstybinės žemės sklypus;

5) valstybės biudžeto dotacijos ir kitos pervedamos lėšos;

6) negrąžintina finansinė parama (lėšos);

7) kitos įstatymų nustatytos pajamos.“

**4 straipsnis. Įstatymo įsigaliojimas**

Šis įstatymas, išskyrus 2 straipsnį, įsigalioja 2014 m. liepos 1 d.

*Skelbiu šį Lietuvos Respublikos Seimo priimtą įstatymą.*

Respublikos Prezidentė Dalia Grybauskaitė